**Informatīvais ziņojums**

**“Par iepirkuma “Sēklas un sākuma kapitāla fondu pārvaldnieku atlase” un iepirkuma “Izaugsmes kapitāla fondu pārvaldnieku atlase” dokumentāciju”**

Saskaņā ar Ministru kabineta 2016.gada 2.augusta noteikumu Nr.518 “Noteikumi par sēklas kapitāla, sākuma kapitāla un izaugsmes kapitāla fondiem saimnieciskās darbības veicēju izveides, attīstības un konkurētspējas veicināšanai” 4.punktu atbalstu sēklas kapitāla, sākuma kapitāla un izaugsmes kapitāla fondu ietvaros saimnieciskās darbības veicējiem sniedz finanšu starpnieki, kurus atbilstoši normatīvajiem aktiem publisko iepirkumu jomā izvēlas akciju sabiedrība “Attīstības finanšu institūcija Altum” (turpmāk – Altum). Ņemot vērā minēto, un, lai nodrošinātu sēklas kapitāla, sākuma kapitāla un izaugsmes kapitāla fondu ieviešanu un investīciju pieejamību saimnieciskās darbības veicējiem, ar Altum valdes 2016.gada 24.novembra lēmumu tika izveidota iepirkuma komisija sēklas kapitāla un sākuma kapitāla fondu pārvaldnieku atlasei un iepirkuma komisija izaugsmes kapitāla fondu pārvaldieku atlasei. Komisiju sastāvā papildus Altum pārstāvjiem tika deleģēti pārstāvji arī no Finanšu ministrijas un Ekonomikas ministrijas, kas izstrādāja atklāta konkursa “Sēklas un sākuma kapitāla fondu pārvaldnieku atlase”, identifikācijas nr. ALTUM 2016/39/FSD, un atklāta konkursa “Izaugsmes kapitāla fondu pārvaldnieku atlase”, identifikācijas nr. ALTUM 2016/40/FSD, atklāta konkursa nolikumus un sēklas kapitāla fonda, sākuma kapitāla fonda un izaugsmes kapitāla fonda komandītsabiedrības līgumu projektus.

Atbilstoši Ministru prezidenta 2012.gada 16.oktobra rezolūcijā Nr. 111-1/104 (turpmāk – Ministru prezidenta rezolūcija) noteiktajam, Ekonomikas ministrijā ir saņemts Valsts kancelejas 2017.gada 11.aprīļa atzinums Nr.18/SAN-504 un Tieslietu ministrijas 2017.gada 13.aprīļa atzinums Nr.1-9.1/453 par līgumu un tehnisko specifikāciju prasību atbilstību valsts interesēm no juridiskā aspekta, ciktāl attiecīgie līgumi un tehniskās specifikācijas šādas intereses varētu skart, kā arī Finanšu ministrijas 2017.gada 18.aprīļa atzinums Nr.7-2-01.1/3131 par tehnisko specifikāciju prasību atbilstību valsts interesēm no neattiecināmo izmaksu riska novēršanas aspekta. Iebildumus izteica Finanšu ministrija, un, lai nodrošinātu iebildumu saskaņošanu, 2017.gada 20.aprīlī tika organizēta saskaņošanas sanāksme. Ņemot vērā saskaņošanas sanāksmē pārrunāto un panāktajām vienošanām, tika atbilstoši precizēta iepirkuma “Sēklas un sākuma kapitāla fondu pārvaldieku atlase” un iepirkuma “Izaugsmes kapitāla fondu pārvaldnieku atlase” dokumentācija.

Ir saņemti Valsts kancelejas, Finanšu ministrijas un Tieslietu ministrijas atzinumi par atklāta konkursa “Sēklas un sākuma kapitāla fondu pārvaldnieku atlase”, identifikācijas nr. ALTUM 2016/39/FSD, un atklāta konkursa “Izaugsmes kapitāla fondu pārvaldnieku atlase”, identifikācijas nr. ALTUM 2016/40/FSD, dokumentācijas tālāku virzību, tādēļ, ievērojot Ministru prezidenta rezolūcijā noteikto, izstrādātie nolikumi un komandītsabiedrības līgumi kopā ar Valsts kancelejas, Finanšu ministrijas un Tieslietu ministrijas atzinumiem tiek virzīti izskatīšanai Ministru kabinetā.

Pielikumā:

1. Atklāta konkursa “Sēklas un sākuma kapitāla fondu pārvaldnieku atlase”, identifikācijas nr. ALTUM 2016/39/FSD, nolikums uz 41 lappuses;
2. Atklāta konkursa “Izaugsmes kapitāla fondu pārvaldnieku atlase”, identifikācijas nr. ALTUM 2016/40/FSD, nolikums uz 39 lappusēm;
3. Sēklas kapitāla fonda komandītsabiedrības līgums uz 117 lappusēm;
4. Sākuma kapitāla fonda komandītsabiedrības līgums uz 117 lappusēm;
5. Izaugsmes kapitāla fonda komandītsabiedrības līgums uz 116 lappusēm.

**Iesniedzējs:**

**Ministru prezidenta biedrs,**

**ekonomikas ministrs A.Ašeradens**

**Vīza: Valsts sekretārs J.Stinka**

23.05.2017. 09:29

443

A.Nicmane

67013203, Agita.Nicmane@em.gov.lv